KOMISIJOS REGLAMENTAS (EB) Nr. 388/2007
2007 m. balandžio 11 d.
iš dalies keičiantis Reglamentą (EB) Nr. 1622/2000, nustatantį tam tikras išsamias Reglamento (EB) Nr. 1493/1999 dėl bendro vyno rinkos organizavimo įgyvendinimo taisykles ir nustatantis Bendrijos vynininkystės metodų bei procesų kodeksą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo (1), ypač į jo 46 straipsnio 1 dalį,
kadangi:
(1)
Reglamento (EB) Nr. 1493/1999 V priedo A dalies 3 punkte numatyta galimybė nukrypti nuo nuostatos dėl didžiausio leistino bendrojo sieros dioksido kiekio vyne, jei to reikia atsižvelgiant į klimato sąlygas.
(2)
Komisijos reglamente (EB) Nr. 1622/2000 (2) nustatytos tam tikros išsamios Reglamento (EB) Nr. 1493/1999 taikymo taisyklės, visų pirma dėl didžiausio leistino bendrojo sieros dioksido kiekio vynuose. Minėto reglamento 19 straipsnio 4 dalyje numatyta, kad XIIa priede nustatomi atvejai, kai valstybės narės dėl klimato sąlygų gali leisti bendrąjį sieros dioksido kiekį, neviršijantį 300 mg/l vyne, padidinti ne daugiau nei 40 mg/l.
(3)
2007 m. sausio 12 d. raštu Vokietijos Vyriausybė paprašė leisti dėl ypač nepalankių klimato sąlygų iš 2006 metų vynuogių derliaus Badeno-Viurtembergo, Bavarijos, Heseno ir Reino krašto-Pfalco žemėse pagamintų vynų didžiausią leistiną juose esantį bendrąjį sieros dioksido kiekį, neviršijantį 300 mg/l, padidinti ne daugiau nei 40 mg/l. Šiam prašymui reikėtų pritarti.
(4)
Iš kompetentingų Vokietijos valdžios institucijų pateiktų mokslinių ataskaitų matyti, kad sieros dioksido kiekis, reikalingas tinkamai vynų fermentacijai ir saugojimui bei jų galimybei būti pateiktiems į rinką, turi būti padidintas lyginant su paprastai leidžiami kiekiu. Ši laikina priemonė yra vienintelė išeitis, norint panaudoti nepalankių klimato sąlygų paveiktas vynuoges vynams, kuriuos galima teikti į rinką, gaminti.
(5)
Reglamentas (EB) Nr. 1622/2000 turėtų būti atitinkamai iš dalies pakeistas.
(6)
Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1622/2000 XIIa priedas pakeičiamas šio reglamento priede pateiktu tekstu.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 11 d.